

Prifysgol Aberystwyth

Adroddiad y Ddyletswydd Bioamrywiaeth a Chydnerthedd Ecosystemau 2022

**Deddf yr Amgylchedd (Cymru) 2016 Rhan 1 - Adran 6**

**Adroddiad y Ddyletswydd Bioamrywiaeth a Chydnerthedd Ecosystemau 2022**

**Prifysgol Aberystwyth**

**Cynnwys a Chyd-destun**

Mae Deddf yr Amgylchedd (Cymru) 2016 yn ystyried Prifysgol Aberystwyth yn sefydliad grŵp dau gan ein bod yn meddu ar, yn meddiannu ac yn rheoli ein hadeiladau a’n tiroedd ein hunain.

Sefydlwyd Prifysgol Aberystwyth yn 1872. Dyma oedd y sefydliad prifysgol cyntaf yng Nghymru. Yn wreiddiol roedd wedi’i lleoli ar lan y môr yn yr Hen Goleg. Erbyn hyn mae ein campws mwyaf ar Riw Penglais, sy’n ardal graidd o weithgaredd addysgol, ac mae gennym gampysau eraill yn Llanbadarn a Gogerddan, lleoliad y Sefydliad Gwyddorau Biolegol Amgylcheddol a Gwledig ynghyd ag ArloesiAber.

Mae campws Penglais mewn safle amlwg ar Riw Penglais, a chanddo olygfeydd dros yr arfordir a Mynyddoedd y Canolbarth. Mae’r safle’n cwmpasu 32 hectar o dirwedd amrywiol, ac ardaloedd wedi’u neilltuo’n benodol i gadwraeth natur a mwynhad defnyddwyr.

Campws a gerddi Penglais yw un o’r cynlluniau tirlunio modern pwysicaf yng Nghymru ac fe’i rhestrir ar CADW yn Barc a Gardd Hanesyddol: “cofrestrir am ei ddiddordeb hanesyddol eithriadol fel un o’r cynlluniau tirlunio modern pwysicaf yng Nghymru. Mae’r gosodiad soffistigedig, gan gynnwys y tirlunio, yn sensitif i gymeriad y safle, ac mae’r plannu, sy’n anarferol o ddethol ac amrywiol, yn ategu’r adeiladau ac yn helpu i gyfannu’r safleoedd. Dyluniwyd un rhan o gampws Penglais gan y pensaer tirlun adnabyddus Brenda Colvin (1897-1981) ac mae’n un o’r ychydig o’i chynlluniau i oroesi.”

Ar ochr ogleddol yr A487 ceir gardd goedwig a sefydlwyd ar y tir oedd yn wreiddiol yn cyd-fynd â thŷ Edwardaidd y pennaeth. I’r de o’r ffordd cyflawnodd Brenda Colvin dirlunio helaeth ddiwedd y 1960au, pan symudodd Campws newydd y Brifysgol i fyny’r rhiw o’i safle blaenorol yn y dref.

Mae gan y Brifysgol hefyd gampysau yng Ngogerddan, lleoliad y Sefydliad Gwyddorau Biolegol Amgylcheddol a Gwledig ynghyd ag ArloesiAber, a Llanbadarn, sy’n cynnig amrywiaeth o weithgareddau addysgu ac ymchwil yn ogystal ag ardaloedd fferm a choetiroedd sylweddol.

Mae’r tirweddau amrywiol hyn yn lleoliad perffaith i fyfyrwyr, staff a’r cyhoedd gael treulio amser mewn mannau gwyrdd, gan ddod â natur i mewn i’w bywydau bob dydd er budd eu lles meddyliol a chorfforol.

**Uchafbwyntiau a Chanlyniadau Allweddol**

* Yn 2020, datblygwyd Cynllun Rheoli Tirwedd a Chadwraeth Campws Penglais i sicrhau cadwraeth y nodweddion tirwedd treftadaeth a hybu bioamrywiaeth, gan gynnwys ardaloedd bywyd gwyllt ac ardaloedd â dolydd blodau gwyllt.
* Cyflawnodd y Brifysgol Ddyfarniad Arian Campws sy’n Croesawu Draenogod yn 2021-2022.
* Mae’r Brifysgol wedi derbyn Dyfarniad Baner Werdd i Gampysau Penglais a Llanbadarn, i gydnabod ei nodweddion trawiadol sy’n hybu bioamrywiaeth.
* Mae prosiect plannu coed wedi’i gymeradwyo ac yn cael ei gynllunio ar gyfer tua 90,000 o goed llydanddail brodorol yn bennaf, a chyfuniad o rywogaethau i gyfoethogi bioamrywiaeth, i’w plannu ar barseli amrywiol o dir yn Rhydyronnen, Morfa Mawr a Frongoch.
* Wrth adeiladu datblygiad solar Fferm Penglais, mae nifer o weithgareddau cyfoethogi bioamrywiaeth wedi’u cynnwys yn y gwaith.

**Cyfleoedd i Wella**

Roedd y Cynllun Gweithredu Bioamrywiaeth Cychwynnol yn 2017 a’r adroddiad ar gynnydd yn 2019 yn canolbwyntio’n bennaf ar Gampws Penglais. Wrth symud ymlaen ein bwriad yw ehangu cwmpas y cynllun gweithredu i gynnwys yr holl dir sy’n eiddo i’r Brifysgol, gan gynnwys yr ystâd amaethyddol ac ymchwil a datblygu cynlluniau gweithredu mwy penodol i’r meysydd a’r gweithgareddau hyn.

Mae campysau’r Brifysgol a’r ystâd amaethyddol ehangach wedi bod yn destun monitro bioamrywiaeth achlysurol gan brosiectau ymchwil a grwpiau o wirfoddolwyr yn y gorffennol (e.e. arolwg adar a pili-palaod prosiect ymchwil pori yn 2014, *bioblitz* ac ati). Er mwyn datblygu ein gweithgaredd cyfoethogi ymhellach, rydym ni’n bwriadu mabwysiadu ymagwedd fwy systematig a chydweithredol. Bydd hyn yn cynnwys datblygu cynllun i fonitro bioamrywiaeth ystâd y Brifysgol yn fwy rheolaidd, gan gynnwys tir fferm, er mwyn gallu diogelu'r rhywogaethau sydd yno’n well, gwella rheolaeth ar gynefinoedd sy’n bodoli neu greu cynefinoedd ychwanegol i rywogaethau blaenoriaeth.

**Amcan 1: Ennyn a chefnogi cyfranogiad a dealltwriaeth er mwyn gwreiddio bioamrywiaeth ar draws prosesau penderfynu ar bob lefel.**

* **Gwreiddio gweithredu bioamrywiaeth ar draws swyddogaethau’r sefydliad**
* **Codi ymwybyddiaeth ledled y sefydliad**

**Cynnydd yn erbyn yr amcan:**

Cyngor y Brifysgol sy’n gosod cyfeiriad strategol y sefydliad. Un o amcanion craidd Cynllun Strategol 2018-2023 yw ein “Cyfraniad i Gymdeithas”. Mae’r Brifysgol yn cydnabod bod ansawdd yr amgylchedd yn rhan hanfodol o weithrediad y brifysgol ac yn brif gyfrifoldeb i reolwyr ar bob lefel.

Mae Polisi Cynaliadwyedd Prifysgol Aberystwyth yn cynnwys ymrwymiadau i ddiogelu a chyfoethogi amrywiaeth biolegol ar safleoedd mae’r Brifysgol yn eu rheoli neu’n berchen arnynt a chyflawni ein gweithgareddau mewn dull sy’n gyfrifol yn amgylcheddol. Mae’n ofynnol i’r gweithwyr a’r myfyrwyr i gyd weithio gydag ystyriaeth ddyladwy i’r amgylchedd; ac mae’n ofynnol i gontractwyr sy’n gweithio i ni dderbyn yr un safonau gofal ar gyfer yr amgylchedd â staff y brifysgol ei hun. [Sustainability-Policy-2020-V4.2.pdf (aber.ac.uk)](https://www.aber.ac.uk/en/media/departmental/governance/policies/Sustainability-Policy-2020-V4.2.pdf)

Y Dirprwy Is-Ganghellor yr Athro Neil Glasser sy’n arwain ar wella cynaliadwyedd yn y Brifysgol.

Mae’r Brifysgol yn hwyluso gweithgor ymgynghori tiroedd sy’n cynnwys aelodau o staff ac arbenigwyr lleol allanol i gynorthwyo gyda rheoli, gwella a monitro ein tiroedd ac mae gweithgor Bioamrywiaeth wedi’i sefydlu sydd hefyd yn cynnwys staff sy’n rheoli tir fferm y Brifysgol.

Mae staff y Brifysgol yn cydweithio’n agos â Gwirfoddolwyr Cadwraeth Aberystwyth ar amrywiol brosiectau amgylcheddol.

Cyrchir a defnyddir tiroedd a deunyddiau’r Brifysgol ar gyfer ymwybyddiaeth ac addysgu am yr amgylchedd a bioamrywiaeth i fyfyrwyr a staff o nifer o adrannau gan gynnwys rheoli cefn gwlad.

Sefydlwyd Gweithgor Tiroedd y Campws yn 2018 (a’i ail-lansio fel Grŵp Cynghori Tiroedd y Brifysgol yn 2019) gydag amrywiaeth o randdeiliaid mewnol ac allanol i helpu i wella ymwybyddiaeth staff a myfyrwyr a’u cyswllt â materion bioamrywiaeth. Mae’r grŵp yn cynnwys cynrychiolaeth o Undeb y myfyrwyr ynghyd ag adrannau allweddol PA fel IBERS.

Lluniwyd map llesiant [Wellbeing-Map-eng.pdf (aber.ac.uk)](https://www.aber.ac.uk/en/media/departmental/oldstudentsupport/pdf/Wellbeing-Map-eng.pdf) sy’n cynnwys gwybodaeth am ardaloedd blodau gwyllt, lleoliadau blychau ystlumod ac adar, yr ardd gymunedol, coed prin a llwybrau cerdded, ynghyd â chanllaw manylach o lwybrau cerdded ar y campws y gellir ei lawrlwytho yma: [Campus Walks Leaflet.indd (aber.ac.uk)](https://www.aber.ac.uk/en/media/departmental/sportscentre/newsite/13997-Walking-Leaflet-%282%29.compressed.pdf)

**Amcan 2: Diogelu’r rhywogaethau a’r cynefinoedd pwysicaf a gwella sut y cânt eu rheoli**

* **Diogelu’r rhywogaethau a chynefinoedd arbennig ar** [**restrau bioamrywiaeth adran 7**](https://www.biodiversitywales.org.uk/Deddf-yr-Amgylchedd-Cymru)
* **Cyfrannu at reoli safleoedd a rhywogaethau gwarchodedig, gan gynnwys Safleoedd Bywyd Gwyllt Lleol/Safleoedd o Bwysigrwydd ar gyfer Cadwraeth Natur**

**Cynnydd yn erbyn yr amcan:**

Penodwyd ymgynghorydd ym mis Mawrth 2020 i lunio Cynllun Rheoli Tirwedd a Chadwraeth i Gampws Penglais ar gyfer cadwraeth nodweddion tirwedd treftadaeth a hybu bioamrywiaeth, gan gynnwys diogelu a chyfoethogi ardaloedd bywyd gwyllt a dolydd blodau gwyllt.

Dyfarnwyd gwobr Arian Campws sy’n Gyfeillgar i Ddraenogod i’r Brifysgol yn 2021-22 [Campws sy'n Gyfeillgar i Ddraenogod 2021-22 Cymdeithas Cadwraeth Draenogod Prydain (britishhedgehogs.org.uk)](https://www.britishhedgehogs.org.uk/hedgehog-friendly-campus-awards-2021-22/) . Mae’r rhaglen, a gaiff ei rhedeg gan Gymdeithas Cadwraeth Draenogod Prydain, yn cynorthwyo campysau i warchod draenogod rhag peryglon, amnewid a gwella cynefinoedd a chodi ymwybyddiaeth yn y gymuned, gan ddefnyddio timau o Lysgenhadon Draenogod gwirfoddol i fynd i’r afael â phroblemau ar y campws fel cael gwared â gwenwyn, codi sbwriel a gosod llwybrau draenog.

Mae Canolfan Ymchwil Ucheldir Pwllpeiran yng nghanol Mynyddoedd y Canolbarth, ger Ardal Cadwraeth Arbennig Elenydd. Mae safle Pwllpeiran y Brifysgol yn cynnwys ardal sylweddol o fawnog heb ei gwella. Mae hwn yn adnodd ymchwil pwysig oherwydd ychydig iawn o ymyrraeth ddynol mae wedi’i gweld dros y blynyddoedd y tu hwnt i ychydig iawn o bori da byw. Y rhywogaethau allweddol ar gyfer y math hwn o ecosystem yw mwsoglau Migwyn. Yr hyn sy’n bwysig am Figwyn yw ei fod yn gallu cadw dŵr a gweithredu fel hidlydd, gan helpu i leihau erydu mawn a gwella ansawdd dŵr. Gall migwyn ddal hyd at 20 gwaith ei bwysau sych mewn dŵr. Mae mwsogl migwyn yn chwarae rhan bwysig yn rheoleiddio dŵr, a hefyd mae iddo ran yn y broses storio carbon, gan helpu felly i frwydro newid yn yr hinsawdd. Dyna pam ein bod yn cynnwys stori’r planhigion cyffredin hyn nad ydynt yn cael y parch dyledus yn ein gwaith allanol gydag ysgolion. Mae safle Pwllpeiran yn cynnwys amrywiaeth enfawr o rywogaethau Migwyn a hefyd digonedd o fwsoglau plu, llysiau’r afu a chennau, gyda chyfanswm o 65 rhywogaeth yn cael eu cofnodi mewn un arolwg safle. [Tyn-Bryn.pdf (aber.ac.uk)](https://www.aber.ac.uk/en/media/departmental/ibers/pwllpeiran/ongoingresearch/Tyn-Bryn.pdf)

**Amcan 3: Cynyddu gwydnwch yr amgylchedd naturiol drwy adfer cynefinoedd sydd wedi diraddio a chreu cynefinoedd**

* **Creu neu gyfrannu at Rwydweithiau Ecolegol Gwydn**

**Cynnydd o’i gymharu ag amcan:**

Mae’r Brifysgol yn ymwneud â nifer o brosiectau Ymchwil ymarferol â’r bwriad o adfer cynefinoedd sydd wedi diraddio neu greu rhai newydd, fel y prosiect adfer mawnog [GHG Removal by Accelerated Peat Formation (ggrpeat.org](file:///C%3A%5CUsers%5Crhg4%5CAppData%5CLocal%5CMicrosoft%5CWindows%5CINetCache%5CContent.Outlook%5C3AH53J7G%5C%3Chttps%3A%5Cwww.ggrpeat.org%5Cabout%3E%2C)), prosiect ymchwil cynefinoedd morol [Ecostructure - Offer ar gyfer seilwaith arfordirol a morol sensitif o safbwynt ecolegol (aber.ac.uk](https://ecostructureproject.aber.ac.uk/cy/)) a phrosiect perllannau treftadaeth [Gwyddonwyr yn helpu achub afalau a gellyg Cymreig hynafol - Prifysgol Aberystwyth](file:///C%3A%5CUsers%5Crhg4%5CAppData%5CLocal%5CMicrosoft%5CWindows%5CINetCache%5CContent.Outlook%5C3AH53J7G%5C%3Chttps%3A%5Cwww.aber.ac.uk%5Ccy%5Cnews%5Carchive%5C2020%5C01%5Ctitle-228267-cy.html%3E)

Mae gwelliannau o ran bioamrywiaeth a chreu cynefinoedd hefyd wedi’u cynnwys mewn prosiectau adeiladu newydd fel y prosiect fferm solar a’r prosiect adnewyddu mawr yn yr Hen Goleg.

Bydd nifer o welliannau bioamrywiaeth yn cyd-fynd â datblygu’r fferm solar gan gynnwys plannu cloddiau newydd â llawer o rywogaethau ar hyd ffin ddeheuol y Safle, gwell rheolaeth ar y cloddiau sydd yno eisoes, sefydlu pentir ac ymylon caeau, cyfoethogi cynefinoedd i ymlusgiaid, gan gynnwys creu gaeaf-dai a phentyrrau dodwy wyau i nadroedd y gwair, darparu blychau ystlumod ac adar ar goed aeddfed mewn cloddiau ffiniol a choetiroedd.

Bydd suddfannau dŵr bas, a fydd yn cyfoethogi bioamrywiaeth ar y safle, yn rheoli dŵr arwyneb. Cynigir y bydd ffosydd a choridorau traethbant i gludo dŵr arwyneb i fasnau cadw fydd yn sych fel arfer ond yn llenwi â dŵr pan geir glaw trwm. Serch hynny, bydd y basnau’n cynnwys planhigion llysieuol llydanddail gan gynnwys ystrewlys, erwain a llysiau'r-milwr coch fydd yn cyfrannu at gyfoethogi bioamrywiaeth ar y safle.

Mae cyfleoedd ar gyfer cyfoethogi ecolegol ym mhrosiect ailddatblygu’r Hen Goleg yn gyfyngedig o ystyried cyd-destun y safle, y lleoliad trefol a diffyg unrhyw gynefinoedd lled-naturiol.

Fodd bynnag, bydd yr elfennau canlynol o ddiogelu a chyfoethogi ecolegol yn cael eu cynnwys: gosod blychau gwenoliaid du ar y to newydd, adfer blwch adar carreg hanesyddol ar ochr Rhodfa’r Môr yr Hen Goleg, gosod blychau gwenyn tanddaearol ar yr ardal fach o laswellt ar y blaen gorllewinol, a bydd dau deil mynediad pwrpasol i ystlumod ar do cyntedd y cefn yn cymryd lle teils llechi, i alluogi ystlumod i gael mynediad at is-ofod y to rhwng y teils a leiner y to fydd o fath sy’n addas i’w ddefnyddio mewn clwydi ystlumod.

Mae cynllun i blannu coed, a gyllidir yn bennaf trwy gynllun Creu Coetiroedd Glastir yn cael ei gynllunio. Caiff tua 90,000 o goed llydanddail brodorol yn bennaf eu plannu dan y cynllun i ddarparu cynefinoedd coetir newydd i fywyd gwyllt ac atafaelu carbon.

Mae’r Brifysgol wedi creu neu adfer 18 ardal o flodau gwyllt ar gampws Penglais, sy’n gymysgedd o rywogaethau brodorol a rhai nad ydynt yn frodorol, gyda’r mwyafrif llethol yn frodorol. Rydym hefyd wedi ceisio ychwanegu bylbiau brodorol lle bo’n bosibl i ychwanegu at ffynonellau bwyd peillwyr yn y gwanwyn ac annog bioamrywiaeth.

**Amcan 4: Mynd i’r afael â phwysau allweddol ar rywogaethau a chynefinoedd**

* **Ymdrin â phwysau allweddol**
* **Defnyddio datrysiadau bioamrywiol a brodorol yn seiliedig ar natur lle bo’n bosibl**

**Cynnydd yn erbyn yr amcan:**

Mae’r tîm rheoli tiroedd wedi cyflwyno’r mesurau canlynol i ddiogelu a chyfoethogi bioamrywiaeth.

* Cyflwyno rheolau i beidio â defnyddio ffust i dorri gwrychoedd y tu allan i ffenest dderbyniol 1 Mawrth a 31 Awst na thorri unrhyw goed yn ystod cyfnod nythu adar oni bai bod y goeden yn berygl uniongyrchol i bobl.
* Caiff gwrychoedd addurnol eu tocio â llaw dim ond ar ôl iddynt gael eu harchwilio am adar sy’n nythu.
* Caiff yr ardaloedd blodau gwyllt eu torri unwaith y flwyddyn yn unig yn yr hydref a chaiff rhai mannau ar ymylon y lleiniau cysgodi neu ar y campws eu torri’n achlysurol yn unig, ac ni thorrir rhai o gwbl.
* Mae’n rhaid i’r Brifysgol reoli coed sy’n agos at bobl ac eiddo o ran diogelwch, ond lle bo’n bosibl, mae’n ceisio gadael pren sy’n sefyll neu bren marw wedi cwympo, pentyrrau o foncyffion, pentyrrau o falurion a mannau gyda mieri.
* Cynhelir arolwg rheoli coed sy’n nodi’r coed blaenoriaeth uchel sydd angen gwaith cynnal a chadw fel tynnu tyfiant iorwg i gynorthwyo gydag archwilio cyflwr y goeden.
* Cynhelir gwaith cynnal a chadw ar byllau o fewn i’r ffenest a ganiateir ar gyfer amffibiaid yn unig a chaiff unrhyw goed sy’n gorfod cael eu torri yng nghoedwig Penglais eu gadael ar y ddaear dros nos rhag ofn bod ystlumod yn cuddio yn unrhyw geudodau yn y goeden.
* Mae’r Brifysgol yn ddi-fawn ac yn rhoi’r gorau’n raddol i ddefnyddio hen wrteithiau wrth i ni brynu gwrtaith organig yn unig yn y dyfodol.
* Wrth dorri glaswellt taenir y glaswellt lle bo’n bosibl fel bod yr angen i ddelio â glaswellt gwastraff a’r elifiant dilynol yn cael ei leihau neu ei ddileu.
* Caiff pren wedi’i docio ei roi trwy beiriant sglodion i’w ddefnyddio o gwmpas planhigion newydd fel taeniad i leihau’r angen i chwynnu a dyfrio.
* Gosodwyd casgenni dŵr ar y campws i gasglu dŵr glaw i ddyfrio planhigion newydd.

Prifysgol Aberystwyth oedd y Brifysgol gyntaf i gael ‘Tystysgrif Prifysgol Ddi-Blastig’ a ddyfarnwyd gan yr elusen cadwraeth forol *Surfers Against Sewage*. Mae’r dyfarniad yn amlygu ymrwymiad y Brifysgol i helpu i leihau llygredd plastig yn yr amgylchedd morol.

**Amcan 5: Gwella ein tystiolaeth, dealltwriaeth a monitro**

* **Gwella defnydd o dystiolaeth wrth wneud penderfyniadau**
* **Rhannu tystiolaeth yn hygyrch**

**Cynnydd yn erbyn yr amcan:**

* Cynhaliwyd ‘*bioblitz’* yn 2013, yn cynnwys staff, myfyrwyr a’r cyhoedd, ac mae’r canlyniadau ar gael yn rhwydd ar-lein.
* Roedd y Cynllun Rheoli Tirwedd a Chadwraeth, a ddiweddarwyd ym mis Mawrth 2021, yn cynnwys arolwg o gynefinoedd ar Gampws Penglais ac mae ffermydd y Brifysgol hefyd yn cadw cofnodion ar ardaloedd o goetir, hyd cloddiau ac ymylon caeau.
* Rhestrir rhywogaethau blaenoriaeth adran 7 sydd wedi’u gweld ar ystâd neu dir fferm y Brifysgol a chynefinoedd blaenoriaeth y gwyddys eu bod yn bresennol ar yr ystâd sy’n eiddo i’r Brifysgol yn Atodiad 1.

**Amcan 6: Sefydlu fframwaith llywodraethu a chymorth ar gyfer cyflenwi**

* **Sicrhau llywodraethu ar gyfer bioamrywiaeth yn eich sefydliad**
* **Darparu gallu ar gyfer bioamrywiaeth a chefnogi gweithgaredd bioamrywiaeth trwy gyllido a/neu bartneriaethau**

**Cynnydd o’i gymharu ag amcan:**

* Mae gan y Brifysgol Ddirprwy Is-Ganghellor â chyfrifoldeb am gynaliadwyedd, sy’n sicrhau bod ystyriaethau cynaliadwyedd allweddol wrth wneud penderfyniadau’n cael eu cynnwys ar lefel Gweithrediaeth y Brifysgol.
* Cyflwynir adroddiad blynyddol ar berfformiad bioamrywiaeth i dîm Gweithredol y Brifysgol.
* Sefydlwyd Gweithgor Bioamrywiaeth i ddod â rhanddeiliaid rheoli tir allweddol ynghyd ac i ddatblygu cynlluniau i warchod a chyfoethogi bioamrywiaeth.
* Mae datganiad Polisi Cynaliadwyedd Prifysgol Aberystwyth yn cynnwys nifer o ymrwymiadau amgylcheddol gan gynnwys y gofyniad i gyfoethogi amrywiaeth biolegol ar safleoedd y mae’r Brifysgol yn eu rheoli neu’n berchen arnynt, a gofyniad ar i’n holl weithwyr a myfyrwyr, partneriaid masnachol a chontractwyr weithio gydag ystyriaeth ddyladwy i’r amgylchedd.
* Diweddarwyd yr Adroddiad Rheoli Tirwedd a Chadwraeth Tymor Hir ar gyfer campws Penglais ym mis Mawrth 2021 ac mae’n canolbwyntio’n gryf ar gadw a chyfoethogi bioamrywiaeth.
* Rydym wedi dechrau cydweithio â phartneriaeth Natur Leol Ceredigion i rannu gwybodaeth a hwyluso cysylltiadau â phrosiectau cymunedol ehangach, sefydliadau amgylcheddol a thirfeddianwyr eraill.
* Gwirfoddoli: mae staff a myfyrwyr yn cymryd rhan gyda Gwirfoddolwyr Cadwraeth Aberystwyth [Gwirfoddolwyr Cadwraeth Aberystwyth - ACV | Facebook](https://www.facebook.com/aberystwythconservation/), Cymdeithas Cadwraeth Gwenyn Aberystwyth [Cymdeithas Cadwraeth Gwenyn Aberystwyth - Home | Facebook](https://www.facebook.com/AberBeeConservationSociety/) a Gardd Gymunedol Penglais [Gardd Gymunedol Penglais (aberystwyth.wixsite.com)](https://aberystwyth.wixsite.com/penglaisgarden).

**Adolygu dyletswydd s6**

Nid oedd yr amcanion yn ein Cynllun Gweithredu Bioamrywiaeth cyntaf yn 2017 a’r adroddiad ar gynnydd yn 2019 yn cyd-fynd yn llawn ag amcanion y Cynllun Gweithredu Adfer Natur. Mae’r adroddiad hwn ar gynnydd yn 2022 yn cyd-fynd ag amcanion y Cynllun a chaiff ein cynllun gweithredu Bioamrywiaeth ei ddiweddaru i gyd-fynd ag amcanion y Cynllun Gweithredu Bioamrywiaeth.

***Atodiad 1: Rhywogaethau Blaenoriaeth Adran 7 a gofnodwyd yn rhai a welwyd ar Ystâd a thir fferm y Brifysgol***



***Cynefinoedd Blaenoriaeth Adran 7 sy’n bresennol ar Ystâd a thir fferm y Brifysgol***

****